— Нічога асаблівага ў гэтым няма. Мы хацелі, каб Піліп хадзіў у беларускамоўную школу, побач такой няма, мы жывём у Мінскім раёне, у Ратамцы, вазіць у школу ў Пятрышкі нязручна. Закон дазваляе навучацца дома, і мы скарысталіся гэтым правам, ва ўсялякім разе, пакуль Піліп у пачатковай школе. Так і зручней, і больш карысці: Піліп не з такіх дзяцей, якія на ўроках будуць уважлівыя і сабраныя. Прыйшлося б і ў школу вазіць, і дома займацца. Але, безумоўна, пойдзе ў пяты клас — будзем думаць, што рабіць далей. А зараз нас гэта задавальняе, для дачок Ганна таксама будзе першай настаўніцай.